PREDKLADACIA SPRÁVA


Návrh zákona, ktorým sa mení a dopĺňa zákon č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov sa predkladá na základe uznesenia vlády Slovenskej republiky č. 66/2026 zo dňa 25.02.2026 bod C.17.

V nadväznosti na požiadavky samosprávy adresované vláde Slovenskej republiky pri jej výjazdových rokovaniach v regiónoch Slovenska sa navrhuje posilnenie autonómie samosprávy pri obecnej normotvorbe vo veci zdanenia viacpodlažných stavieb. Navrhnutým legislatívnym opatrením sa podstatne rozširuje kompetencia samosprávy pri určovaní sumy príplatku za podlažie, ktorý vstupuje do výpočtu dane zo stavieb. 

V súčasnosti sú viacpodlažné stavby zdanené degresívnou efektívnou daňovou sadzbou, nakoľko príplatok za podlažie môže mať podľa platného a účinného znenia zákona maximálnu sumu 0,33 eura za m2 základu dane. Po novom si jeho výšku na základe doplnených pravidiel určí obec sama vo všeobecne záväznom nariadení (VZN), pričom pôvodný strop príplatku za podlažie platí iba v prípade stavieb na bývanie (rodinné domy a byty v nebytových budovách). Zároveň je nový mechanizmus príplatku nastavený tak, že obce nie sú nútené vo veci viacpodlažných stavieb robiť žiadne zmeny. Po novom však môžu obce určiť príplatok za podlažie rôzne podľa:
· územného kritéria, čo je čiastočne možné aj podľa doterajšieho právneho predpisu pre jednotlivú časť obce, v rozšírenom znení aj podľa katastrálneho územia,
· ale taktiež aj podľa kritéria druhu stavby pri dodržaní členenia stavieb uvedeného v § 10 ods. 1.

Obec bude môcť nastaviť príplatok za podlažie rôzne aj kombinovaným spôsobom, napr. jednotne v rovnakej výške pre jedno katastrálne územie pre všetky druhy stavieb a odlišne pre rôzne druhy stavieb s inými sumami príplatku za podlažie v druhom katastrálnom území obce. Za účelom navrhovanej úpravy sumy príplatku za podlažie vo VZN  sa navrhuje ustanoviť väzba so sadzbou dane tak, aby príplatok za podlažie ustanovený vo VZN mohol byť najviac vo výške sadzby dane zo stavieb na bývanie (rodinné domy alebo byty v nebytových budovách). Návrh nemá vplyv na zmenu zdaňovania pozemkov, bytov a nebytových priestorov v bytovom dome. Samotný legislatívny návrh tiež nemá priamy vplyv na zmenu daňovej povinnosti pri dani zo stavieb, pretože v nadväznosti na zmenu zákona je potrebná aj úprava VZN obcí a to nad rámec súčasnej právnej úpravy príplatku za podlažie (maximálny príplatok za podlažie v sume 0,33 eura za m2 základu dane využíva iba zlomok obcí).

Návrh zákona je v súlade s Ústavou Slovenskej republiky, ústavnými zákonmi, s nálezmi Ústavného súdu Slovenskej republiky, inými  právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie. Tento súlad je spracovaný formou doložky zlučiteľnosti. Návrh zákona je v súlade s Európskou chartou miestnej samosprávy. Návrh zákona nebol predmetom vnútrokomunitárneho pripomienkového konania.

Návrh zákona má pozitívny a negatívny vplyv na rozpočet verejnej správy (pokiaľ dôjde k zmene VZN obcí s úpravou príplatku za podlažie). Návrh má pozitívny a negatívny vplyv na podnikateľské prostredie. Návrh zákona nemá sociálne vplyvy, vplyvy na životné prostredie, vplyvy na manželstvo, rodičovstvo a rodinu, na služby verejnej správy ani na informatizáciu spoločnosti.

